Beꞌe naa xii biꞌin Lázaro ko anto beniꞌi xa,
ko rajnee xa diꞌin Betania,
xrajeꞌo rajnee María ko Marta,
xan choo Lázaro.
Ko xrajeꞌo María jiꞌi thi kuinthjithe ndaxrajni ngataꞌa ruthee Jesús ko binchexemanxin kunixin xrajaa.
Kayui nchrii mee ruaꞌan nchra juajna ngain Jesús ko ndachro nchra:
—Nchana,
xi thjueꞌe suixin niꞌi xa.
Are Jesús kuiꞌin jiꞌi,
ndachro:
—Chin jiꞌi senxinꞌa Lázaro,
chin jiꞌi ruxraguxin juachaxiin Ndo Dio ko thi juachaxin chunda jaꞌan,
thi Xeꞌen ndo.
Ko Jesús anto bathjueꞌe Marta,
María ko Lázaro.
Ko maski Jesús kunuꞌe ixin Lázaro beniꞌi,
jeꞌe xra tabithuꞌe iyoo nchaꞌon nthi̱ꞌa̱ thi beꞌe.
Kuthimejan ndachro Jesús ngain ni bakao:
—Chjin ná Judea inaa.
Ko thi chujni bakao ndachro na̱:
—Suixin ke tjaago,
chujni judío xra seꞌa binao na̱ naruguenxon na̱ suixin kunixin xro,
¿ko xra rinao tsji nthi̱ꞌa̱ inaa?
Jesús ndachro:
—¿Anduaꞌa ixin nchaꞌon nchengasaan theyoo hora?
Thi chrji are jii nchaꞌon tunthengixinꞌa ixin jii xruii nchaꞌon,
aro thi chrji thie tunthengixin ixin xruꞌin xruꞌi jii.
Ko Jesús xra ndachro:
—Lázaro,
xi jian dakjiꞌo ná,
tajijua xa aro jaꞌan tsji sinthaxingamaa xa.
Kuthimejan ni bakao Jesús ndachro na̱:
—Nchana ná,
ja̱ tajijua xa,
a tuin tsuxrueꞌen xa.
Aro thi binao Jesús rundachro,
mee ixin Lázaro undadigeꞌen.
Ko kain chujni bakao Jesús xraxaon na̱ ixin jeꞌe jinichja ixin ndua jeꞌo tajijua Lázaro.
Kuthimejan Jesús nduaxin ndachro ngain na̱:
—Lázaro undabeꞌen.
Ko jaꞌan chaꞌna ixin bariꞌa nthi̱ꞌa̱,
ixin jañaa jaꞌa ra sithikaon ra ngajin na.
Aro chjin ná sitsjeꞌe ná Lázaro.
Kuthimejan Tomás,
thi banchegiꞌin na̱ xan Kuata,
ndachro ngain icha chujni bakao Jesús:
—Chjin ná kai ixin seꞌen ná ngain Jesús.
Are biji Jesús nthi̱ꞌa̱,
jeꞌe kuiꞌin ixin Lázaro ubechunda noo nchaꞌon jixrabaa.
Rajna Betania beꞌe nii kilómetro ngain rajna Jerusalén.
Mexinxin tsjé chujni judío bitsjeꞌe Marta ko María ixin binchesuji na̱ nchrii teꞌi ixin beꞌen Lázaro,
xichoo nchra.
Are Marta kunuꞌe ixin Jesús jithii,
jeꞌe bachrjexin nchia ixin bichuenxin Jesús ngatja nthiꞌá,
aro María ndabithuꞌe ngaxiꞌin nchia.
Ko Marta ndachro ngain Jesús:
—Nchana,
ja̱ suixin rugariꞌi nthiꞌi,
rugenꞌa xan chian.
Aro jai nuna ixin kain thi Suixin sanchieꞌe Ndo Dio,
jeꞌe ndo ruchjaa ndo.
Jesús ndachro:
—Xan choo rukjan xan sechon xan.
Ko Marta ndachro:
—Jaꞌan nuna ixin rukjan xan sechon xan are ruxechon kainxin ni ndadigeꞌen,
ngain thi nchaꞌon are ndatsjexin nunthe.
Ko Jesús ndachro:
—Jaꞌan thi ruxechunxin kainxin chujni,
ko jaꞌan thi nthakjan na̱ inaa chujni narua.
Thi chujni dithikaon na jaꞌan,
maski ndadigeꞌen na̱,
jeꞌe na̱ ruxechon na̱.
Ko kain chujni jichon ko dithikaon ngajin na,
chujni mee rukjan na̱ inaa chujni narua ko xruꞌin nchaꞌon tsjexin.
¿Adithikaon jiꞌi?
Marta ndachro:
—Nchana,
jaan dithikaꞌon ixin Suixin thi Cristo,
thi Ndo Dio ndachro ixin rukii ngataꞌa nunthe ko thi kai Xeꞌen ndo.
Are Marta juexin ndachro jiꞌi,
kjui bigaye̱e María,
ko jimao ndachro ngain María:
—Xi tjaago,
nthiꞌi jii xa ko dayaꞌa xa.
Are María kuiꞌin jiꞌi,
jaikua bingathjen ko kjui bitsjeꞌe Jesús.
Jesús xra bithuꞌe ngadeꞌe rajna,
thi betanxin Marta.
Are ni judío bikon na̱ ixin María jaikua bingathjen ko bachrje,
thi ni tate nthi̱ꞌa̱ ixin jinchesuji na̱,
ruee na̱ María ixin xraxaon na̱ ixin María sarukji ngain thi jixrabaa Lázaro ixin rutsjangaxin xan nthi̱ꞌa̱.
Are biji María thi jii Jesús,
bethuxin ngakee ruthee Jesús,
ko ndachro:
—Nchana,
ja̱ suixin rugariꞌi nthiꞌi,
xan chian rugenꞌa xan.
Are Jesús bikon ixin María ko kain chujni judío bikao tetsjanga na̱ kai,
Jesús bechiin ko anto suji juachjaon kunuꞌe ngain anseen.
Kuthimejan Jesús banchiangi ko ndachro:
—¿Thinoo kjuabaa ra Lázaro?
Ko jeꞌe na̱ ndachro na̱:
—Xrakui,
sitsjeꞌe.
Ko Jesús tsjanga.
Ko ni judío ndachro na̱:
—Tsjexin ra,
kexreen anto thjueꞌe xa Lázaro.
Ko ikanxion na̱ ndachro na̱:
—Xii jiꞌi binchexrueꞌen jmakon thi xii bagikonꞌa,
¿unda xruꞌin bincheꞌe xa ixin rugenꞌa Lázaro?
Jesús kjan kunuꞌe juachjaon,
ko jeꞌe kunchieꞌen ngain thi jixrabaa Lázaro,
ngain naa thi dikinchrjadoꞌo na̱ jna ko jiree naa xro.
Jesús ndachro:
—Dinthjian ra xro.
Ko Marta,
nchri choo Lázaro,
ndachro nchra ngain Jesús:
—Nchana,
uchunda noo nchaꞌon jixrabaa xan ko uxra xan.
Aro Jesús ndachro:
—¿Andathjoꞌa ixin ja̱ sithikaon ngajin na,
jaꞌa sikon juachaxiin Ndo Dio?
Kuthimejan binthjian na̱ xro mee.
Ko Jesús tsjeꞌe ngajni ko ndachro:
—Suixin Ndudana,
thexruxiꞌan ixin kuiꞌin thi jaꞌan ndachrjan.
Jaꞌan nuna ixin kainxin nchaꞌon thiꞌin thi jaꞌan ndachrjan,
aro ndachrjan jiꞌi ixin chujni te nthiꞌi sithikaon na̱ ixin Suixin ruaꞌan na jaꞌan.
Ko are Jesús juexin ndachro jiꞌi,
jeꞌe kuyao suji:
—¡Lázaro,
dachrjexin yaa!
Ko jeꞌe bachrje ko nguixin raa ko ruthee jisiandajin naa manta,
ko ngakon jisia inaa manta.
Ko Jesús ndachro:
—Dantsjeꞌe ra manta ko tanchrjanda ra satsji.
Tsjé chujni judío beꞌe ngain María bithikaon na̱ ngain Jesús ixin thi bincheꞌe jeꞌe.
Aro ikanxion na̱ kjui na̱ ngain xi fariseo ixin kuekiin na̱ xa thi bincheꞌe Jesús.
Kuthimejan xi fariseo ko xi daana thetuꞌen icha xi daana baye̱e xa kain chujni ncheꞌe jie̱ ko binthendachro xa:
—¿Keꞌe sinthoꞌo ná?
¡Xii jiꞌi atho tsjé thi naꞌa dikunxin ni ncheꞌe xa!
Ja̱ tsanchrjanda ná xa xra sincheꞌe xa jañaa,
kainxin chujni sithikaon na̱ ngain xa.
Ko tsii ni romano ko tsuxanthe na̱ ningua ná ko suen na̱ kain chujni nuntheꞌa ná.
Aro naa xi daana icha renthe ko baketuꞌan ngain nano mee biꞌin Caifás ko jeꞌe xa ndachro xa:
—Jaꞌa ra xruꞌin nuꞌa ra.
¿Anuaꞌa ra ixin icha jian ixin seꞌen nakua xii ke seꞌen kainxin chujni nuntheꞌa ná?
Aro Caifás ndachroꞌa jiꞌi ixin jeꞌo xraxaon,
thi kuꞌen ixin jeꞌe kjui xi daana icha renthe ngain nano mee,
mexinxin Ndo Dio binchenichja jeꞌe ko jañaa nichja ixin Jesús rugeꞌen ixin chujni judío.
Ko jeoꞌa ixin chujni judío,
kai ixin chujnii ndo dichjekee nguixin nunthe.
Ko ngain nchaꞌon mee kuexinxin kjuathexin ni thetuꞌan ixin naruguenxon na̱ Jesús.
Mexinxin Jesús ibakjiꞌa ngayee ni judío ko bachrjexin rajna Judea ko sakjui chiaon ngain naa jna xruꞌin jii,
chiaon ngakee rajna diꞌin Efraín,
thi bithuꞌe jeꞌe kunixin kain chujni bakao.
Are uchiaon rukii kiee ni judío diꞌin pascua,
tsjé chujni jejee rajna sakjui na̱ Jerusalén ixin bakurua na̱ ngain Ndo Dio.
Ko kjuee na̱ Jesús,
ko are tate na̱ ngain niꞌngo banchiangiꞌi choo na̱:
—¿Keꞌe xraxaon ra?
¿Atsii Jesús ngain kiai jiꞌi?
Xi fariseo ko kain xi daana baketuꞌan ngain icha xi daana ukuetuꞌan xa ixin kexeꞌo chujni rukunuꞌe thinoo jii Jesús,
rukjaago na̱ ixin rutse na̱ Jesús ko rukiaxiꞌin na̱.